กรุงไทยฟันธงศก.โตไม่ถึง4.5%
กรุงไทยคาดเศรษฐกิจไทยปีนี้โตไม่เกิน 4.5% มั่นใจในเชิงคุณภาพยังขยายตัวดี เดือน ธ.ค.นี้ ขึ้นดอกเบี้ยนโยบาย
22 พ.ย. 2561

กรุงไทยคาดเศรษฐกิจไทยปีนี้โตไม่เกิน 4.5% มั่นใจในเชิงคุณภาพยังขยายตัวดี เดือน ธ.ค.นี้ ขึ้นดอกเบี้ยนโยบาย
นายพชรพจน์ นันทรามาศ ผู้อำนวยการฝ่ายอาวุโส สายงาน Global Business Development and Strategy ธนาคารกรุงไทย เปิดเผยว่า ในปีนี้เศรษฐกิจไทยจะเติบโตได้ไม่เกิน 4.5% ซึ่งเป็นไปในทิศทางเดียวกับที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้คาดว่าเศรษฐกิจไทยทั้งปีนี้จะเติบโตประมาณ 4.2% หลังจากตัวเลข จีดีพีในไตรมาส 3 ต่ำกว่าช่วงครึ่งปีแรกค่อนข้างมาก
"เรายังมองว่าเศรษฐกิจไทยในเชิงคุณภาพยังดีอยู่ โดยการลงทุนภาครัฐและการผลิตภาคอุตสาหกรรมยังขยายตัวดี และการส่งออกกลับมาขยายตัวได้ดีที่ 8.7% ในเดือน ต.ค. ดังนั้นตัวเลข จีดีพีที่ออกมา จึงไม่ได้สะท้อนว่าเศรษฐกิจชะลอลงอย่างน่าเป็นห่วงแต่อย่างใด" นายพชรพจน์ กล่าว
อย่างไรก็ตาม จะเริ่มเห็นผลกระทบ จากสงครามการค้าระหว่างสหรัฐกับจีนในช่วงไตรมาส 4 ถึงครึ่งแรกของปี 2562 และคาดว่าในการประชุมคณะกรรมการนโยบายการเงิน (กนง.) เดือน ธ.ค.นี้ จะมีการปรับขึ้นอัตราดอกเบี้ยนโยบายอีก 0.25% ต่อปี เป็น 1.75% เนื่องจากตัวเลขเศรษฐกิจไทยที่ออกมาไม่ได้บ่งบอกว่าเศรษฐกิจได้เริ่มเข้าสู่ภาวะชะลอตัว